**Månedsinfo april 2021 Karlsvogna**

Hei alle!

Mars har vært en fin måned og vi har gjort masse gøy. Et lite karanteneavbrekk ble det jo midt inni der, men det får vi ta for sånn er det akkurat nå. Vi har fortsatt med utforskning og har hatt noen flere eksperimenter. Blant annet har vi hatt drueteater der grønne druer med påtegnet ansikt ble lagt i kullsyrevann og danset for oss. Vi har undersøkt hva som flyter og hva som synker og har lært at ting som synker i ferskvann faktisk kan flyte i saltvann. Vi har tegnet en dansende tusjmann og vi har brettet papirblomster som åpner seg når de kommer i vann.

Vi har sett økt interesse hos barna på å snakke mer engelsk så da gjør vi det. Vi benevner navn og farger på frukt og vi har lært å telle til ti og vi har ført veldig enkle samtaler på engelsk når har delt ut frukt eller kledd på oss yttertøy. Vi har sett en filmsnutt på YouTube fra Tinyschool som heter «Head and shoulders knees and toes» der det er ulike engelske barnesanger som barna gjenkjenner, samt farger og tall med mer på helt grunnleggende engelsk.

Mine første fakta- bøkene våre leses hyppig og vi hører ofte på de tilhørende lydbøkene når vi spiser lunsj. Her lærer vi om alt fra kunsthistorie til ville dyr og vulkaner, fjell og kontinentalplater, og barna synes at dette er veldig spennende og morsomt og de er nysgjerrige og interesserte i fakta som de lærer. Torsdag før påske hadde vi eggejakt på hele uteområdet og fant pynteegg og påskegodt. Barna fikk se en konkretisert versjon av påskekyllingene som gikk til seters for å finne påskeegg.

At vi er bevisst på å balansere og variere innholdet i barnehagehverdagen gjør at vi kan bidra til å skape mestring og motivasjon og muligheter for nye erfaringer for barna. På den måten ivaretar vi barnas behov for lek og omsorg samtidig som vi fremmer læring og gir barna mulighet for å medvirke i sin egen hverdag.

**Ute:**

Vi er mer ute nå, både av smittevernhensyn og fordi været stadig blir mildere. Av og til går vi ut før lunsj og blir ute hele dagen. Stort sett hver dag er en eller flere grupper på tur. Snøen smelter og isen tiner og det byr bl.a på sykling, husking, tegning med kritt og rulling ned bakken oppe i skogholtet vårt. Vi har snakket om at fuglene bygger reir og at de synger for å tiltrekke seg make og for å passe på territoriet sitt. I fuglekassene i barnehagen har det begynt å bli aktivitet med fugler som flyr ut og inn og er i gang med redebygging.

**Løvetanngruppa**: På stamplassen er det gøy å følge med på endringene i naturen. At snøen har forsvunnet fra skogen og jordet byr på muligheter for ulike typer aktiviteter og lek; bl.a har vi sittet på jordet og hatt høytlesning, vi har lekt bro-bro brille og haien kommer. Vi har funnet de første blåveisene og vi har sett kongler som har blitt spist på av ekorn i løpet av vinteren. Huska i skogen er også endelig mulig å bruke, og uten is og snø i trærne er det også fritt frem for treklatring. Vi har grillet marshmallows og hatt skattejakt ved å følge ledetråder som var gjemt ulike steder rundt stamplassen. Vi har gått turer langs småveiene i nærområdet og sett hvor de forskjellige barna bor, og vi har flettet inn tall, farge og mengde («hvor mange røde hus er det her, hvor mange gule» etc).

**Blåveisgruppa**

har blant annet sett litt på bildekort. Prinsippet er å plassere bilder ut ifra hvor de hører til, for eksempel kan et bilde av hender plasseres ved siden av et bilde av hansker. Vi har lagt bildene på bordet og bygget på med flere bilder innenfor samme kategori. Blåveisene er engasjerte i å sette bildekortene sammen og se hvilken kategori bildet hører innunder. Vi har også øvet på bokstavlyder.

Turene med blåveisene har gått til fotballbanen og til skogområdet over bekken. Vi har også gått på småveiene i nærområdet og blitt enda bedre kjent her. På turer har vi sett ekorn og fugler, vi har hørt mye fuglekvitter og vi har talt biler og hus. Blåveisene har hatt med saft på tur og koser seg sammen.

**Solsikkegruppa**

har løst ulike papiroppgaver med bokstaver og gruppert hva som er tungt og hva som er lett. De har også hatt fokus på former og gjort praktiske oppgaver der de har samarbeidet i små grupper. På turene til stamplassen har de brent bål og lest ferdig boka om Otto Monster og nå har de begynt på en ny; Sultanen og Prompen, til stor glede og mye latter for alle.

I dagene etter karantenen har vi også gått aldersblandete turer. Noen av barna har hatt forming i skogen og dekorert røtter og grener med perler, og andre har vært på tur i nærområdet og sett etter vårtegn.

**Praktisk info**

Det er veldig viktig at dere ikke sender forkjølete barn i barnehagen. Ansatte har ikke lov til å dra på jobb dersom vi har selv milde tegn på forkjølelse. Helt harmløse forkjølelser som smitter oss via barna kan til tider få store ringvirkninger på huset, med høyt fravær i påvente av at personalet må testes og vente på resultat før de får gå tilbake på jobb. Et lite nødrop fra oss akkurat her altså.

**Klær som bør være på plassene nå i overgangstiden:**

Overtrekksbukse/ jakke, eventuelt tynn parkdress

Regnbukse og regnjakke

Ørevarmer eller tynn lue

Vanter eller tynne votter

Cherrox eller gummistøvler (tynne ullsokker eller ullsåle i gummistøvler)

Ulldress, ullgenser/ullbukse eller fleecegenser/fleecebukse

Vær og temperatur skifter hver dag nå og gjerne flere ganger om dagen. Det er derfor viktig å ha litt variert tøy og mulighet til å bygge på eller kle av lagvis.

Da ønsker vi dere alle sammen en riktig god påske! Kos dere sammen. 😊

Hilsen oss på Karlsvogna.